《太师行寄王太史彦舟》
宋代·米芾

太师天源环赐第，自榜回鸾鸦雀避。

好宾嗜古富图书，玉轴牙雀捧珠翠。

歌舞陈前慰俗人，不倾玉沥发银縢。王郎十八魁天下，招客同延贵客星。

末出东晋十三帖，此第十一石蕴琼。绢标间是褚公写，误以右军标作谢。

我时指出一座惊，精神焕起光相射。磨墨要余定等差，谢公郁勃冠烟华。

当时倾笈换不得，归来呕血目生花。十五年间两到国，朱门如旧无高牙。

帖归翰长以姻媾，忽然陈前兴健嗟。开元玺封寻复出，永存珍秘相王涯。

翰林印著建中岁，王谢炎灵传更贵。副车侍中王贻永，出征不货收文艺。

太常借模真却还，郗愔入版馀皆弃。芳林鬻第书有行，次入太师重姓李。

我识翰长自布衣，论文写字不相非。知己酷好辍己好，惠然发箧手见归。

谢安谈笑康江左，物外人标没两大。子敬合书只后批，天才物望都无那。

治乱悠悠八百年，人隆偶聚散亦遄。兵火水土不随劫，端使米老铺案间。

我生辛卯两丙运，今岁步辛月亦然。丙申时宜辛丑日，此帖忽至庸非天。

临风浩思王仲宝，江南宰相只谢安。

作者简介：米芾（1051-1107），北宋书法家、画家，书画理论家。祖籍太原，迁居襄阳。天资高迈、人物萧散，好洁成癖。被服效唐人，多蓄奇石。世号米颠。书画自成一家。能画枯木竹石，时出新意，又能画山水，创为水墨云山墨戏，烟云掩映，平淡天真。善诗，工书法，精鉴别。擅篆、隶、楷、行、草等书体，长于临摹古人书法，达到乱真程度。宋四家之一。曾任校书郎、书画博士、礼部员外郎。